**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 04.09.2023, ora 08:00 – 05.09.2023, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 05.09.2023, ora 07:00**

**RÂURI**

**Debitele au fost în creştere datorită precipitațiilor înregistrate şi propagării pe râurile din bazinele: Suceava, Moldova, Bistrița, Putna, Rm. Sărat, Siret (exceptând cursul inferior), bazinul superior al Prutului, bazinul mijlociu și inferior al Mureșului și doar prin propagare pe cursul mijlociu al Someșului și pe cursurile mijlocii și inferioare ale Crasnei, Barcăului, Crișurilor, Begăi, Timișului și Bârzavei.**

**Pe celelalte râuri, debitele au fost relativ staționare, exceptând râurile din bazinele: Vișeu, Iza, Tur, bazinul superior și inferior al Someșului, bazinele superioare ale Crasnei, Barcăului și Crișurilor, unde au fost în scădere.**

**Debitele se situează la valori sub mediile multianuale lunare, cu coeficienți moduli cuprinși între 30-80 %, mai mari (peste normalele lunare) pe râurile din bazinele hidrografice: Vișeu, Crișul Repede, Moraviţa, Nera, Putna, bazinele superioare ale Izei, Someșului, Barcăului, Bistriței şi mai mici (sub 30% din normalele lunare) pe râurile din bazinele hidrografice: Bârlad, Tazlău, Jijia, pe unele râuri din bazinele inferioare ale Jiului şi Oltului, din bazinul superior al Argeşului și pe râurile din Dobrogea.**

**A fost în vigoare ATENȚIONAREA HIDROLOGICĂ nr.113 din 03.09.2023 până la ora 14:00.**

**În interval a fost emisă o ATENȚIONARE HIDROLOGICĂ pentru fenomene imediate.**

**Nivelurile pe râuri la stațiile hidrometrice se situează sub COTELE DE ATENȚIE.**

**Debitele vor fi în creștere prin propagare pe cursurile inferioare ale Someșului, Crasnei, Barcăului, Crișurilor, Mureșului, Timișului, pe cursurile mijlocii și inferioare ale râurilor: Suceava, Moldova, Bistrița, pe cursul superior și mijlociu al Siretului și pe cursul superior al Prutului.**

**Pe celelalte râuri, debitele vor fi în scădere, exceptând râurile din bazinele Vedea și Bârlad, bazinele mijlocii și inferioare ale Jiului, Oltului, Argeșului, Ialomiței, Buzăului, Prutului, cursul inferior al Siretului și râurile din Dobrogea, unde vor fi relativ staționare.**

**Nivelurile pe râuri la stațiile hidrometrice se vor situa sub COTELE DE ATENȚIE.**

**DUNĂRE**

**Debitul la intrarea în țară (secțiunea Baziaș) în intervalul 04.09 – 05.09.2023 a fost în creştere, având valoarea de 4500 m3/s, peste media multianuală a lunii septembrie (3800 m3/s).**

**În aval de Porţile de Fier debitele au fost în creștere pe sectorul Gruia – Călărași şi în scădere pe sectorul Cernovodă – Tulcea.**

**Debitul la intrarea în țară (secțiunea Baziaș) va fi în creştere (4900 m3/s).**

**În aval de Porțile de Fier, debitele vor fi în creştere pe sectorul Gruia – Vadu Oii şi în scădere pe sectorul Brăila – Tulcea.**

**2. Situaţia meteorologică în intervalul 04.09.2023, ora 09:00 –05.09.2023, ora 06:00**

**Administraţia Naţională de Meteorologie (A.N.M.) a emis în data de 04.09.2023, la ora 10:00, Atenționarea Meteorologică nr. 124, conform căreia:**

**- COD GALBEN: ,, *În intervalul 04 septembrie, ora 21 – 05 septembrie, ora 10, în nord-estul Munteniei, sud-vestul Moldovei, în zona Carpaților de Curbură și pe litoral vor fi intensificări ale vântului, cu rafale de 55...65 km/h. Notă: intensificări ale vântului vor fi pe parcursul zilei de luni, local și temporar în vestul și sud-estul teritoriului și izolat în rest, cu viteze în general de 40...50 km/h. Marți, vântul va continua să prezinte intensificări în sud-estul țării.”***

**Această Atenționare Meteorologică a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:**

***- BRĂILA, BUZĂU, CONSTANŢA, IALOMIŢA, TULCEA şi VRANCEA (6 prefecturi) – COD GALBEN.***

**ÎN ŢARĂ**

**În regiunile vestice, nord-vestice și sud-estice, cerul a fost variabil, iar valorile termice diurne s-au situat în jurul mediilor climatologice ale începutului de septembrie. În restul teritoriului au fost înnorări temporare, exceptând mare parte din Moldova unde nebulozitatea stratiformă a persistat până spre miezul nopții, iar vremea s-a răcit semnificativ față de ziua anterioară, devenind răcoroasă, local rece pentru această dată în sud-vest, centru și nord-est. Cu precădere pe parcursul zilei a plouat în Oltenia, jumătatea de nord a Moldovei, local în Muntenia și Dobrogea, pe arii restrânse în Transilvania și la munte și izolat în Banat și Crișana, dar după-amiaza pe spații mici în sud și sud-est au fost și averse, însoțite de descărcări electrice. Vântul a suflat slab și moderat, cu intensificări temporare în regiunile sud-estice, iar ziua și în cele vestice, cu rafale în general de 40...55 km/h. Temperaturile maxime s-au încadrat între 15 grade la Rădăuți și 28 de grade la Amzacea, Jurilovca, Medgidia și Tulcea, iar la ora 06 temperatura aerului avea valori cuprinse între 9 grade la Târgu Lăpuș și 22 de grade la Mangalia.**

***Observație: de ieri de la ora 06 au fost în vigoare 9 atenționări cod galben pentru fenomene meteorologice periculaose imediate, 4 emise de către CNPM București pentru Muntenia, 3 de către SRPV Constanța și 2 de către SRPV Craiova.***

**LA BUCUREŞTI**

**Vremea s-a răcit accentuat față de ziua precedentă, astfel încât valorile termice diurne s-au situat ușor sub cele specifice perioadei. Temperatura maximă a fost de 25 de grade la Afumați, 26 de grade la Băneasa și 27 de grade la Filaret. Ziua, cerul a prezentat înnorări temporare, iar în primele ore ale intervalului în unele cartiere a plouat slab, apoi a devenit variabil. Vântul a suflat slab și moderat, cu ușoare intensificări după-amiaza și noaptea (cu rafale în general de 40...45 km/h). La ora 06 se înregistrau 20 de grade la toate stațiile meteorologice.**

**3. Prognoza meteorologică în intervalul 05.09.2023, ora 09:00 –06.09.2023, ora 09:00**

**ÎN ŢARĂ**

**Vremea se va ameliora, iar valorile termice diurne vor fi mai ridicate decât în intervalul anterior, urmând a se situa în jurul normelor perioadei. Cerul va fi variabil, temporar cu înnorări și ploi slabe în extremitatea de sud-est a țării, iar în a doua parte a zilei, pe arii restrânse în zonele montane și submontane și izolat în sudul teritoriului. Vântul va sufla slab și moderat, cu intensificări, ziua, local în sud și sud-est, precum și la munte (în special în Carpații de Curbură), cu rafale în general de 45...60 km/h. Temperaturile maxime se vor încadra între 21 și 30 de grade; minimele termice vor fi cuprinse între 5...7 grade în depresiunile Carpaților Orientali și 19...21 de grade pe litoral. În orele dimineților, izolat va fi ceață, cu precădere în depresiuni.**

**LA BUCUREŞTI**

**Vremea va fi predominant frumoasă și se va încălzi. Pe parcursul zilei vor fi înnorări trecătoare și intensificări temporare ale vântului (cu rafale în general de 50...55 km/h). Noaptea, cerul va fi mai mult senin, iar vântul va slăbi treptat în intensitate. Temperatura aerului va avea valori în jurul normelor datei, cu maxima de 27...28 de grade și minima de 14...16 grade.**

1. ***CALITATEA APELOR***

**1. Pe fluviul Dunărea**

**Nu au fost semnalate evenimente deosebite.**

**2. Pe râurile interioare**

**Nu au fost semnalate evenimente deosebite.**

**3. Pe Marea Neagră**

***Administrația Națională Apele Române* informează că în data de 04.09.2023, ora 19:00, a fost semnalată prezența unui butoi adus la mal, aparent plin cu hidrocarburi, aflat în stare avansată de degradare, în zona plajelor Corbu și Capul Midia (în perimetrul Rezervației Biosferei Delta Dunării), județul Constanța. I.S.U. Constanța a intervenit cu autospeciala de cercetare CBRN, destinată pentru intervenții în cazul accidentelor nucleare, biologice, chimice sau radiologice. La fața locului au fost găsite două butoaie, dintre care unul aflat în stare avansată de degradare, cu un conținut de ulei uzat, reziduuri petroliere / reziduuri păcură. Butoaiele au fost ridicate în condiții normale, zona fiind declarată sigură.**

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului* informează că, din rezultatele analizelor efectuate pentru perioada 01.09.2023-03.09.2023 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).**

**Nu a fost înregistrată depășirea valorii limită zilnice pentru indicatorul particule în suspensie PM10. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.**

1. **În domeniul solului şi vegetaţiei**

**Nu au fost semnalate evenimente deosebite.**

1. **În domeniul supravegherii radioactivităţii mediului**

***Agenţia Naţională pentru Protecţia Mediului* informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 01.09.2023-04.09.2023 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.**

1. **În municipiul Bucureşti**

**Nu au fost semnalate evenimente deosebite.**

1. ***ALIMENTĂRI CU APĂ***

***Administraţia Bazinală de Apă Prut-Bârlad***

**Judeţul Botoşani**

**Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.**

**Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.**

**Judeţul Iaşi:**

**Se menţine situaţia de restricţii în alimentarea cu apă pentru piscicultură la folosinţele:**

**- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei II de aplicare a restricțiilor;**

**- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;**

**- S.C. MIHPES S.R.L. Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor.**

**Judeţul Vaslui**

**Se menţin prevederile „Planului de restricţii şi folosire a apei în perioade deficitare”, astfel:**

**- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti;**

**- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.**

**DIRECȚIA COMUNICARE**